VGI บวกเกือบ 4% หลังจับมือ “อาลีบาบา” ลุยขายสื่อโฆษณาผ่านเว็บไซต์
VGI บวกเกือบ 4% หลังจับมือ "อาลีบาบา" ลุยขายสื่อโฆษณาผ่านเว็บไซต์ ล่าสุด ณ เวลา 16.04 น. อยู่ที่ 5.70 บาท บวก 0.20 บาท หรือ 3.64% สูงสุด 5.85 บาท ต่ำสุด 5.45 บาท ด้วยมูลค่าซื้อขาย 236.43 ล้านบาท ด้าน บล.โกลเบล็ก แนะซื้อเก็งกำไร ให้แนวรับ 5.65 บาท แนวต้าน 6.00 บาท
24 ม.ค. 2560

ผู้สื่อข่าวรายงานว่าราคาหุ้นบริษัท วี จี ไอ โกลบอล มีเดีย จำกัด (มหาชน) หรือ VGI ล่าสุด ณ เวลา 16.04 น. อยู่ที่ 5.70 บาท บวก 0.20 บาท หรือ 3.64% สูงสุด 5.85 บาท ต่ำสุด 5.45 บาท ด้วยมูลค่าซื้อขาย 236.43 ล้านบาท ขณะที่ดัชนีตลาดหุ้นไทยโดยรวมบวก 0.44%
 
โดยราคาหุ้น VGI ปรับตัวเพิ่มขึ้นหลังผู้บริหารเปิดเผยว่าบริษัทบรรลุข้อตกลงความร่วมมือกับ “อาลีบาบา” ยักษ์ใหญ่ด้านอีคอมเมิร์ซจากจีน เพื่อให้บริการขายสื่อโฆษณานอกบ้าน (OOH) ผ่านเว็บไซต์ Alibaba.com ที่เปิดโอกาสให้แก่ลูกค้าและเอเจนซี่ทั้งในและต่างประเทศทั่วโลกสามารถซื้อสื่อโฆษณาของ VGI ได้ทุกแพลตฟอร์มตั้งแต่สื่อโฆษณาในรถไฟฟ้าและบนสถานีบีทีเอส สื่อในลิฟท์อาคารสำนักงานที่มีมากกว่า 160 อาคาร สื่อในลิฟท์ของคอนโดมิเนียมกว่า 200 แห่ง สื่อในมหาวิทยาลัยรวมถึงสื่อโฆษณาที่เป็นจอแอลอีดีขนาดใหญ่ทั้งในกรุงเทพฯ และต่างจังหวัด
สำหรับความร่วมมือระหว่างวีจีไอและอาลีบาบาครั้งนี้ ถือเป็นครั้งแรกของวงการสื่อ OOH ของประเทศไทยที่ได้ขายสื่อโฆษณาผ่านออนไลน์เต็มรูปแบบ ซึ่งช่วยสนับสนุนศักยภาพการดำเนินธุรกิจของ VGI ที่ต้องการรุกขยายธุรกิจไปยังแพลตฟอร์มอีคอมเมิร์ซ และยังเป็นการรองรับโอกาสของอุตสาหกรรมสื่อ OOH ปี 60 ที่คาดว่ายังจะขยายตัวต่อเนื่องจากปีที่ผ่านมาที่เติบโตสูงถึง 15-17% 
ส่วน บล.โกลเบล็ก ระบุในบทวิเคราะห์แนะนำซื้อเก็งกำไร VGI ให้แนวรับ 5.65 บาท แนวต้าน 6.00 บาท Cut loss  5.50 บาท โดยกราฟระยะสั้นกลับตัวขึ้นเป็น W shape และราคาตัดเส้น EMA 10 วันขึ้นเป็นสัญญาณซื้อรอบใหม่ได้อีกครั้ง สอดคล้องกับเครื่องมือ RSI + MACD ชี้ขึ้นสนับสนุนจึงคาดว่าจะดีดตัวขึ้นต่อได้  